CELEX: 32022R0977
Language: lt
Date: 2022-06-22 00:00:00
Title: Komisijos įgyvendinimo reglamentas (ES) 2022/977 2022 m. birželio 22 d. kuriuo tenkinami du prašymai suteikti naujojo eksportuojančio gamintojo statusą taikant importuojamiems Kinijos Liaudies Respublikos kilmės labai atspariems tempimui poliesterių siūlams galutines antidempingo priemones, nustatytas atlikus priemonių galiojimo termino peržiūrą pagal Europos Parlamento ir Tarybos reglamento (ES) 2016/1036 11 straipsnio 2 dalį, ir kuriuo iš dalies keičiamas Komisijos įgyvendinimo reglamentas (ES) 2017/325

2022 6 24   
               
               
                  LT
               
               
                  Europos Sąjungos oficialusis leidinys
               
               
                  L 167/55
               
            
         KOMISIJOS ĮGYVENDINIMO REGLAMENTAS (ES) 2022/977
         2022 m. birželio 22 d.
         kuriuo tenkinami du prašymai suteikti naujojo eksportuojančio gamintojo statusą taikant importuojamiems Kinijos Liaudies Respublikos kilmės labai atspariems tempimui poliesterių siūlams galutines antidempingo priemones, nustatytas atlikus priemonių galiojimo termino peržiūrą pagal Europos Parlamento ir Tarybos reglamento (ES) 2016/1036 11 straipsnio 2 dalį, ir kuriuo iš dalies keičiamas Komisijos įgyvendinimo reglamentas (ES) 2017/325
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1) (toliau – pagrindinis reglamentas),
         atsižvelgdama į 2017 m. vasario 24 d. Komisijos įgyvendinimo reglamentą (ES) 2017/325, kuriuo importuojamiems Kinijos Liaudies Respublikos kilmės labai atspariems tempimui poliesterių siūlams nustatomas galutinis antidempingo muitas (2), ypač į jo 2 straipsnį,
         kadangi:
         A.   GALIOJANČIOS PRIEMONĖS
         
                     (1)
                  
                  
                     2010 m. lapkričio 29 d. Tarybos įgyvendinimo reglamentu (ES) Nr. 1105/2010 (3) (toliau – pradinis reglamentas) Taryba importuojamiems Kinijos Liaudies Respublikos (toliau – KLR) kilmės labai atspariems tempimui poliesterių siūlams (toliau – nagrinėjamasis produktas) nustatė galutinį antidempingo muitą.
                  
               
                     (2)
                  
                  
                     2017 m. vasario 26 d., atlikus priemonių galiojimo termino peržiūrą pagal pagrindinio reglamento 11 straipsnio 2 dalį, Komisija Įgyvendinimo reglamentu (ES) 2017/325 pradiniame reglamente nustatytų priemonių taikymą pratęsė dar penkeriems metams.
                  
               
                     (3)
                  
                  
                     Per tyrimą, kurį atlikus nustatyti antidempingo muitai (toliau – pradinis tyrimas), pagal pagrindinio reglamento 17 straipsnį tyrimui buvo atrinkti KLR eksportuojantys gamintojai. Neatrinkti bendradarbiaujantys eksportuojantys gamintojai išvardyti Įgyvendinimo reglamento (ES) 2017/325 priede.
                  
               
                     (4)
                  
                  
                     Komisija iš atrinktų KLR eksportuojančių gamintojų importuojamam nagrinėjamajam produktui nustatė 0–9,8 % individualias antidempingo muito normas. Neatrinktiems bendradarbiaujantiems eksportuojantiems gamintojams buvo nustatyta 5,3 % muito norma.
                  
               
                     (5)
                  
                  
                     Pradinio reglamento 4 straipsnyje nustatyta, kad Komisija gali pakeisti to reglamento priedą ir naujam eksportuojančiam gamintojui nustatyti neatrinktoms bendradarbiaujančioms bendrovėms taikomą muito normą, jeigu naujas KLR eksportuojantis gamintojas pateikia Komisijai pakankamai įrodymų, kad jis:
                     
                                 a)
                              
                              
                                 laikotarpiu, kurio duomenimis remtasi nustatant priemones, t. y. 2008 m. liepos 1 d. – 2009 m. birželio 30 d. (toliau – pradinis tiriamasis laikotarpis), į Sąjungą neeksportavo nagrinėjamojo produkto (toliau – pirmoji NEGS sąlyga);
                              
                           
                                 b)
                              
                              
                                 nėra susijęs su jokiu KLR eksportuotoju ar gamintoju, kuriam taikomos pradiniu reglamentu nustatytos antidempingo priemonės (toliau – antroji NEGS sąlyga), ir
                              
                           
                                 c)
                              
                              
                                 faktiškai nagrinėjamąjį produktą eksportavo į Sąjungą po pradinio tiriamojo laikotarpio arba turi neatšaukiamų sutartinių įsipareigojimų eksportuoti į Sąjungą didelį jo kiekį (toliau – trečioji NEGS sąlyga).
                              
                           
               B.   PRAŠYMAI SUTEIKTI NAUJOJO EKSPORTUOJANČIO GAMINTOJO STATUSĄ
         
                     (6)
                  
                  
                     Bendrovės „Fujian Billion Polymerization Fiber Technology Industrial Co., Ltd.“ ir „Zhejiang Sanwei Material Technology Co., Ltd.“ (toliau – pareiškėjai) pateikė Komisijai prašymą suteikti naujojo eksportuojančio gamintojo statusą (toliau – NEGS). Pareiškėjai tvirtino, kad jie įvykdė visas tris pradinio reglamento 4 straipsnyje nustatytas sąlygas (NEGS sąlygas).
                  
               
                     (7)
                  
                  
                     Siekdama nustatyti, ar pareiškėjai atitiko NEGS suteikimo sąlygas, Komisija pirmiausia pareiškėjams išsiuntė klausimyną ir paprašė pateikti įrodymų, kad jie tenkina naujojo eksportuojančio gamintojo statuso suteikimo sąlygas.
                  
               
                     (8)
                  
                  
                     Išnagrinėjusi klausimyno atsakymus Komisija paprašė papildomos informacijos ir patvirtinamųjų dokumentų, kuriuos pareiškėjai pateikė.
                  
               
                     (9)
                  
                  
                     Komisija siekė patikrinti visą informaciją, kuri, jos nuomone, buvo reikalinga siekiant nustatyti, ar pareiškėjai įvykdė NEGS suteikimo sąlygas. Šiuo tikslu Komisija išnagrinėjo įrodymus, kuriuos pareiškėjai pateikė su klausimyno atsakymais, naudodamasi įvairiomis internetinėmis duomenų bazėmis, be kita ko „Orbis“ (4), ir sutikrindama bendrovės informaciją su viešai prieinama informacija internete. Tuo pat metu Komisija taip pat pranešė Sąjungos pramonei apie pareiškėjų prašymą ir paragino ją prireikus pateikti pastabų. Sąjungos pramonė nepateikė pastabų dėl pareiškėjų atitikties NEGS sąlygoms.
                  
               C.   PRAŠYMŲ ANALIZĖ
         
            „Fujian Billion Polymerization Fiber Technology Industrial Co., Ltd.“ („Billion“)
         
         
                     (10)
                  
                  
                     Kalbant apie pirmąją NEGS sąlygą, pradiniu tiriamuoju laikotarpiu „Billion“ neturėjo pramoninių siūlų gamybos pajėgumų ir todėl neeksportavo į Sąjungą. „Billion“ į tokius gamybos pajėgumus investavo nuo 2019 m. (5) Todėl ir nesant jokių priešingų įrodymų, pareiškėjas atitinka šią sąlygą.
                  
               
                     (11)
                  
                  
                     Dėl antrosios NEGS sąlygos Komisija nustatė, kad „Billion“ nėra susijusi su jokiu Kinijos eksportuojančiu gamintoju, kuriam taikomos pradinės antidempingo priemonės. Be to, Komisija išnagrinėjo „Billion“ akcininkus ir nė vienam iš jų netaikomos pradiniu reglamentu nustatytos antidempingo priemonės. Todėl pareiškėjas atitinka šią sąlygą.
                  
               
                     (12)
                  
                  
                     Dėl trečiosios NEGS sąlygos Komisija nustatė, kad pareiškėjas eksportavo į Sąjungą 2021 m., t. y. po pradinio tiriamojo laikotarpio. „Billion“ pateikė sąskaitas faktūras, pakuočių sąrašą, konosamentą ir mokėjimo kvitą už 2021 m. Belgijos ir Nyderlandų bendrovių pateiktą užsakymą. Todėl „Billion“ atitinka šią sąlygą.
                  
               
                     (13)
                  
                  
                     Todėl „Billion“ atitinka visas tris sąlygas, kad jai būtų suteiktas NEGS, ir prašymas turėtų būti patenkintas. Atitinkamai pareiškėjui turėtų būti taikomas antidempingo muitas, nustatytas per pradinį tyrimą neatrinktoms bendradarbiaujančioms bendrovėms.
                  
               
            „Zhejiang Sanwei Material Technology Co., Ltd.“ („Sanwei“)
         
         
                     (14)
                  
                  
                     Dėl pirmosios NEGS sąlygos Komisija nustatė, kad pareiškėjas iš tiesų neeksportavo į Sąjungą pradiniu tiriamuoju laikotarpiu, nes „Sanwei“ buvo įsteigta 2017 m. spalio mėn. Todėl ir nesant jokių priešingų įrodymų, pareiškėjas atitinka šią sąlygą.
                  
               
                     (15)
                  
                  
                     Dėl antrosios NEGS sąlygos Komisija nustatė, kad „Sanwei“ nėra susijusi su jokiu Kinijos eksportuojančiu gamintoju, kuriam taikomos pradinės antidempingo priemonės. Be to, Komisija išnagrinėjo „Sanwei“ akcininkus ir nė vienam iš jų netaikomos pradiniu reglamentu nustatytos antidempingo priemonės. Todėl pareiškėjas atitinka šią sąlygą.
                  
               
                     (16)
                  
                  
                     Dėl trečiosios NEGS sąlygos Komisija nustatė, kad pareiškėjas eksportavo į Sąjungą 2021 m., t. y. po pradinio tiriamojo laikotarpio. „Sanwei“ pateikė sąskaitas faktūras, pakuočių sąrašą, konosamentą ir mokėjimo kvitą už 2021 m. Vokietijos bendrovės pateiktą užsakymą. Todėl „Sanwei“ atitinka šią sąlygą.
                  
               
                     (17)
                  
                  
                     Todėl „Sanwei“ atitinka visas tris sąlygas, kad jai būtų suteiktas NEGS, ir prašymas turėtų būti patenkintas. Atitinkamai pareiškėjui turėtų būti taikomas antidempingo muitas, nustatytas per pradinį tyrimą neatrinktoms bendradarbiaujančioms bendrovėms.
                  
               D.   FAKTŲ ATSKLEIDIMAS
         
                     (18)
                  
                  
                     Pareiškėjams ir Sąjungos pramonei buvo pranešta apie esminius faktus ir aplinkybes, kuriais remiantis nuspręsta, kad „Fujian Billion Polymerization Fiber Technology Industrial Co., Ltd.“ ir „Zhejiang Sanwei Material Technology Co., Ltd.“ tikslinga taikyti per pradinį tyrimą neatrinktoms bendradarbiaujančioms bendrovėms taikomą antidempingo muito normą.
                  
               
                     (19)
                  
                  
                     Šalims buvo suteikta galimybė teikti pastabas. Pastabų negauta.
                  
               
                     (20)
                  
                  
                     Šis reglamentas atitinka pagal Reglamento (ES) 2016/1036 15 straipsnio 1 dalį įsteigto komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Į Kinijos Liaudies Respublikos eksportuojančių gamintojų sąrašą, pateiktą Įgyvendinimo reglamento (ES) 2017/325 priede, įtraukiamos šios bendrovės:
            
                        Bendrovė
                     
                     
                        Papildomas TARIC kodas
                     
                  
                        Fujian Billion Polymerization Fiber Technology Industrial Co., Ltd.
                     
                     
                        A977
                     
                  
                        Zhejiang Sanwei Material Technology Co., Ltd.
                     
                     
                        A977
                     
                  
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. birželio 22 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 176, 2016 6 30, p. 21.
         
            (2)  OL L 49, 2017 2 25, p. 6.
         
            (3)  OL L 315, 2010 12 1, p. 1.
         
            (4)  „Orbis“ yra pasaulinė įmonių informacijos teikėja, apimanti daugiau kaip 220 mln. įmonių visame pasaulyje. Joje daugiausia pateikiama standartizuota informacija apie privačias įmones ir įmonių struktūras.
         
            (5)  https://www.oerlikon.com/ecoma/files/2020-07_OBA_Billion_IDY_en.pdf